لیکن حضرت عبد اللہ ابن عمرؓ بے خوف وخطر اس کے منہ پر کہہ دیتے ،ایک مرتبہ حجاج خطبہ دے رہا تھا ، حضرت ابن عمرؓ بھی تھے،آپ نے فرمایا یہ خدا کا دشمن ہے اس نے حرام الہی کو تباہ کیا ، بیت اللہ کو تباہ کیا،اولیا اللہ کو قتل کیا ، ایک مرتبہ حجاج نے دوران خطبہ میں کہا کہ عبد اللہ بن زبیرؓ نے کلام اللہ میں تغیر و تبدل کیا ہے،حضرت عبد اللہ ابن عمرؓ نے جھلا کر فرمایا کہ تو جھوٹ بکتا ہے نہ ابن زبیرؓ میں اتنی طاقت ہے اور نہ تیری یہ مجال ہے ، مرض الموت میں جب حجاج عیادت کو آیا اور انجان بن کر کہا کاش زخمی کرنے والے کا مجھ کو علم ہوجاتا تو بگڑ کر کہا کہ وہ تمھارا نیزہ تھا حجاج نے پوچھا یہ کیسے کہا تم نے ایام حج میں لوگوں کو مسلح کیا اور حرم محترم میں ہتھیاروں کو داخل کیا،پھر پوچھتے ہو،کس نے زخم کیا ، ایک مرتبہ حجاج مسجد میں خطبہ دے رہا تھا ، اس کو اس قدر طول دیاکہ عصر کا وقت آخر ہو گیا آپ نے آواز دی کہ نماز کا وقت جارہا ہے،تقریر ختم کرو اس نے نہ سنا ، دوبارہ پھر کہا اس مرتبہ بھی اس نے خیال نہ کیا تیسری مرتبہ پھر کہا تین مرتبہ کہنے کے بعد حاضرین سے فرمایا،اگر میں اٹھ جاؤں تو تم بھی اٹھ جاؤ گے لوگوں نے کہاہاں چنانچہ یہ کہہ کر کہ معلوم ہوتا ہے کہ تم کو نماز کی ضرورت نہیں ہے اٹھ گئے اس کے بعد حجاج منبر سے اتر آیا اور نماز پڑھی اور عبد اللہ ابن عمرؓ سے پوچھا کہ تم نے ایسا کیوں کیا ،کہا کہ ہم لوگ نماز کے لیے مسجد میں آتے ہیں ، اس لیے جس وقت نماز کا وقت آ جائے،اس وقت فورا ًتم کو نماز پڑھنی چاہیے ، نماز کے بعد جس قدر تمھارا دل چاہے،بکا کرو ، اسی وجہ سے خلفائے بنوا میہ اپنی رعونت کے باوجود ان کا بہت لحاظ کرتے تھے ، آنحضرت ﷺ کے وقت سے خط لکھنے کا یہ طریقہ تھا کہ کاتب بسم اللہ کے بعد اپنا نام لکھتا،پھر مکتوب الیہ کا نام لکھتا کہ منجانب فلاں ابی فلاں لیکن خلفائے امیہ نے جہاں اور بدعات رائج کیں وہاں اس طریقہ کو بھی بدل دیا اور اظہار ترفع کے لیے یہ طریقہ رائج کیا کہ خط میں پہلے خلیفہ کا نام لکھا جائے پھر بھیجنے والا اپنا نام تحریر کرے عبد اللہ ابن عمرؓ کی خود اری اس کو گوارا نہیں کرسکتی تھی ، اس لیے انھوں نے جو بیعت نامہ لکھا،اس میں اسی سابق طریقہ پر" من عبد اللہ بن عمر الی عبد اللہ بن مروان " لکھا ، اس تحریر کو دیکھ کر درباریوں نے کہا کہ عبد اللہ ابن عمرؓ نے حضور سے پہلے اپنا نام لکھا ہے،عبدالملک بن مروان نے کہا کہ ابو عبد الرحمن کی ذات سے اتنا بھی بہت غنیمت ہے ۔
Entity: خلیفہ — Type: /person/monarch, /person, /person/religious_leader